Rits bekendes in nuwe familiedrama-reeks te sienDie rolverdeling van ‘Alles Malan’. (Foto: Verskaf) Die splinternuwe familiedrama-reeks, getiteld Alles Malan, skop in Julie op kykNET af en ŉ hele rits bekendes in die Afrikaanse vermaakbedryf is in dié reeks te sien. Die reeks speel in die Paarl buite Kaapstad af en aan die hoof van die familie staan Derik en Brenda Malan, onderskeidelik gespeel deur Albert Maritz en Elsabé Daneel. Hul eersgeborene, Frik, vertolk deur Ivan Zimmermann, keer ná agt jaar in Engeland terug om die familieonderneming, Malan Vervoer, by sy pa oor te neem. Frik se vrou, Tessa, vertolk deur Nadia Valvekens, en hul twee tienerkinders keer saam met hom terug, maar het elkeen ŉ stryd van hul eie. Tessa moet weer gewoond daaraan raak om ŉ huisvrou te wees, terwyl die 17-jarige Elani, gespeel deur Greteli Fincham, agterkom sy is swanger. Nico, vertolk deur Sean Marco Vorster, die jongste van die Malan-seuns, staan op trou met Lee-Ann, vertolk deur Nicole Fortuin, en gee sy werk by Malan Vervoer prys om sy droom na te jaag om ŉ rugbyafrigter te word. Die rol van oupagrootjie Peet word deur Marius Weyers vertolk. Intussen worstel die gesin se 14-jarige aangenome seun, Freek, gespeel deur Matheo Olivier, met ras-identiteit. Van die toneelspelers is van die skoolbanke gehaal om die rolle te vertolk: Greteli is ŉ matriekleerder aan Hoërskool Stellenbosch en Matheo is ŉ leerder aan Hoërskool Laborie. Daar is heelwat tonele by Hoërskool Hugenote in Wellington geskiet en van die leerders is as gas- en byspelers gebruik. Ander bekendes wat in die reeks te sien is, is Hélène Truter as die skoolhoof, Tim Theron as Herold, Kay Smith as Cathy, Tristan de Beer as Allen, Nic de Jager as Danie, Mbulelo Grootboom as die huisdokter, Mila Guy as Vicky, Lee-Ann van Rooi as die skoolsielkundige en Pierre van Pletzen as die rugbyhoof Hannes. Brent Vermeulen speel die rol van Johan, Elani se nuwe liefde wat haar in al haar besluite ondersteun. Die mederegisseurs van die reeks is Corné en René van Rooyen. Hulle het ook die konsep vir die reeks ontwikkel en is die hoofskrywers. Ook in die skrywerspan is Retief Scholtz, Burger Meyer en Lize Vosloo. Corné is bekend as regisseur van trefferflieks soos Hollywood in my huis, Vaselinetjie en Susters. René is onder meer die regisseur van Toorbos, die rolprent wat op Dalene Matthee se boek gegrond is en in 2020 vrygestel word. Alles Malan is hulle eerste dramareeks. Die vervaardiger is Tascha van der Westhuizen. Herman Kleinhans, bekend as sanger en liedjieskrywer vir die groep TWEE, het die musiek vir die reeks behartig.